Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας για ανανέωση της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία

(υποβληθείσα από την Επιτροπή)

Αιτιολογική έκθεση

1. Στις 4 Ιουλίου 2002 υπεγράφη στην Κοπεγχάγη η συμφωνία επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία. Το άρθρο 12 υπό β) της εν λόγω συμφωνίας ορίζει ότι: «Η παρούσα συμφωνία συνάπτεται για μια πρώτη περίοδο η οποία λήγει στις 31 Δεκεμβρίου 2002, με δυνατότητα ανανέωσης κατόπιν κοινής συμφωνίας μεταξύ των μερών για περαιτέρω χρονικά διαστήματα πενταετούς διάρκειας».

2. Η Κοινότητα συνεργάζεται εδώ και πολλά χρόνια με την Ουκρανία σε διάφορα επιστημονικά και τεχνολογικά πεδία. Μεταξύ άλλων μορφών συνεργασίας, η Ουκρανία έχει συμμετάσχει σε 36 ερευνητικά έργα στο πλαίσιο της δραστηριότητας διεθνούς συνεργασίας Copernicus (INCO-COPERNICUS) του πέμπτου προγράμματος έρευνας και ανάπτυξης της Ευρωπαϊκής Κοινότητας. Η συμφωνία επιστημονικής και τεχνολογικής συνεργασίας με την εν λόγω χώρα, η οποία υπεγράφη στις 4 Ιουλίου 2002, συνέβαλε σε ενίσχυση της συνεργασίας αυτής.

3. Με επιστολή της 15ης Οκτωβρίου 2002, ο Υπουργός Εξωτερικών της Ουκρανίας έχει ζητήσει ανανέωση της ανωτέρω συμφωνίας για μία ακόμη πενταετία. Η ουκρανική κυβέρνηση επιθυμεί πρωτίστως ταχεία ανανέωση της συμφωνίας, χωρίς τροποποιήσεις του κειμένου, έτσι ώστε να διατηρηθεί η συνέχεια των επιστημονικών και τεχνολογικών σχέσεων μεταξύ της Ουκρανίας και της Ευρωπαϊκής Κοινότητας. Η ταχεία ανανέωση θα ήταν προς το συμφέρον και των δύο μερών.

4. Δεδομένου ότι το περιεχόμενο της συμφωνίας που έληξε θα παραμείνει αμετάβλητο, οι διαδικασίες οι σχετικές με τη διαπραγμάτευση της ανανέωσης (άρθρο 300 παράγραφος 1 της συνθήκης ΕΚ) καθίστανται άνευ αντικειμένου. Εάν επιπλέον ληφθούν υπόψη τα πλεονεκτήματα που θα προκύψουν από μια ταχεία ανανέωση και για τα δύο μέρη, προτείνεται να ακολουθηθεί η «διαδικασία του ενός σταδίου» (μία μόνη διαδικασία και μία μόνη νομοθετική πράξη για την υπογραφή και τη σύναψη).

Με βάση το παραπάνω σκεπτικό, η Επιτροπή προτείνει στο Συμβούλιο:

- να εγκρίνει, εξ ονόματος της Κοινότητας, και κατόπιν διαβούλευσης με το Ευρωπαϊκό Κοινοβούλιο, τη σύναψη συμφωνίας για ανανέωση της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία. και

- να εξουσιοδοτήσει τον Πρόεδρο του Συμβουλίου να ορίσει τον αρμόδιο που θα υπογράψει τη συμφωνία ως έκφραση συγκατάθεσης της Κοινότητας να δεσμευτεί προς την τελευταία.

2003/0087 (CNS)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας για ανανέωση της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 παράγραφος 2 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο,

την πρόταση της Επιτροπής [1],τη γνώμη του Ευρωπαϊκού Κοινοβουλίου [2],

[1] ΕΕ C [...], [...]

[2]

Εκτιμώντας τα εξής:

(1) Στις 4 Ιουλίου 2002 υπεγράφη στην Κοπεγχάγη η συμφωνία επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία.

(2) Το άρθρο 12 υπό β) της εν λόγω συμφωνίας ορίζει ότι: «Η παρούσα συμφωνία συνάπτεται για μια πρώτη περίοδο η οποία λήγει στις 31 Δεκεμβρίου 2002, με δυνατότητα ανανέωσης κατόπιν κοινής συμφωνίας μεταξύ των μερών για περαιτέρω χρονικά διαστήματα πενταετούς διάρκειας».

(3) Με επιστολή της 15ης Οκτωβρίου 2002, ο Υπουργός Εξωτερικών της Ουκρανίας έχει ζητήσει ανανέωση της ανωτέρω συμφωνίας για μία ακόμη πενταετία. Τα συμβαλλόμενα μέρη θεωρούν ότι μια ταχεία ανανέωση της συμφωνίας θα ήταν προς όφελος και των δύο.

(4) Το περιεχόμενο της ανανεωμένης συμφωνίας θα είναι ταυτόσημο με το περιεχόμενο της συμφωνίας που έληξε.

(5) Πρέπει να εγκριθεί εξ ονόματος της Κοινότητας η συμφωνία ανανέωσης της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία,

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας η συμφωνία ανανέωσης της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία για μια επιπλέον πενταετία.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τον αρμόδιο που θα υπογράψει τη συμφωνία ως έκφραση συγκατάθεσης της Κοινότητας να δεσμευτεί προς την τελευταία.

Έγινε στις Βρυξέλλες, στις

Για το Συμβούλιο

Ο Πρόεδρος

ΣΥΜΦΩΝΙΑ ΓΙΑ ΑΝΑΝΕΩΣΗ ΤΗΣ ΣΥΜΦΩΝΙΑΣ ΕΠΙΣΤΗΜΟΝΙΚΗΣ ΚΑΙ ΤΕΧΝΟΛΟΓΙΚΗΣ ΣΥΝΕΡΓΑΣΙΑΣ ΑΝΑΜΕΣΑ ΣΤΗΝ ΕΥΡΩΠΑΪΚΗ ΚΟΙΝΟΤΗΤΑ ΚΑΙ ΤΗΝ ΟΥΚΡΑΝΙΑ

Η ΕΥΡΩΠΑΪΚΗ ΚΟΙΝΟΤΗΤΑ, στο εξής «Κοινότητα», αφενός

και

Η ΟΥΚΡΑΝΙΑ αφετέρου,

στο εξής «τα μέρη»,

ΕΚΤΙΜΩΝΤΑΣ τη σημασία που έχουν η επιστήμη και η τεχνολογία για την οικονομική και κοινωνική τους ανάπτυξη,

ΑΝΑΓΝΩΡΙΖΟΝΤΑΣ ότι η Κοινότητα και η Ουκρανία δραστηριοποιούνται στην έρευνα και τεχνολογική ανάπτυξη σε διάφορα πεδία κοινού ενδιαφέροντος και ότι η αμοιβαία συμμετοχή στις σχετικές δραστηριότητες θα προσπορίσει οφέλη και στις δύο πλευρές,

ΕΧΟΝΤΑΣ ΥΠΟΨΗ τη συμφωνία επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία, η οποία υπεγράφη στις 4 Ιουλίου 2002 στην Κοπεγχάγη και έληξε στις 31 Δεκεμβρίου 2002,

ΕΠΙΘΥΜΩΝΤΑΣ να συνεχιστεί η συνεργασία των δύο μερών σε θέματα επιστημονικής και τεχνολογικής έρευνας μέσα στο επίσημο πλαίσιο της συμφωνίας,

ΣΥΝΟΜΟΛΟΓΟΥΝ ΤΑ ΕΞΗΣ:

Άρθρο 1

Η συμφωνία επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία, η οποία υπεγράφη στις 4 Ιουλίου 2002 στην Κοπεγχάγη και έληξε στις 31 Δεκεμβρίου 2002, ανανεώνεται για μια επιπλέον πενταετία.

'Αρθρo 2

Η παρούσα συμφωνία τίθεται σε ισχύ την ημέρα κατά την οποία αμφότερα τα μέρη γνωστοποιούν εκατέρωθεν εγγράφως την ολοκλήρωση των προς τούτο αναγκαίων εσωτερικών διαδικασιών.

'Αρθρo 3

Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, ισπανική, ιταλική, ολλανδική, ουκρανική, πορτογαλική, σουηδική και φινλανδική γλώσσα, και όλα τα κείμενα είναι εξίσου αυθεντικά.

Για την Ευρωπαϊκή Κοινότητα Για την Ουκρανία

ΔΗΜΟΣΙΟΝΟΜΙΚΟ ΔΕΛΤΙΟ

Τομέας: RDT

Δραστηριότητα: διεθνής επιστημονική και τεχνολογική συνεργασία

ονομασια τησ δρασησ: Πρόταση για απόφαση του Συμβουλίου σχετικά με τη σύναψη συμφωνίας για ανανέωση της συμφωνίας επιστημονικής και τεχνολογικής συνεργασίας ανάμεσα στην Ευρωπαϊκή Κοινότητα και την Ουκρανία

1. ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΙ

1.1. Σχετικά κονδύλια του προϋπολογισμού

Οι δαπάνες που αναλαμβάνονται στο πλαίσιο παρακολούθησης και εφαρμογής της συμφωνίας θα καταλογίζονται στα ειδικά κονδύλια του προϋπολογισμού για τα προγράμματα που υπάγονται στο κοινοτικό πρόγραμμα πλαίσιο Ε&ΤΑ (κεφάλαια B6-6013).

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Τρόπος υπολογισμού του συνολικού ετήσιου κόστους της δράσης (εκτίμηση)

α) Προπαρασκευαστικές δραστηριότητες, παρακολούθηση της συνεργασίας: συνεδριάσεις της μεικτής επιτροπής Κοινότητας-Ουκρανίας για επιστημονική και τεχνολογική συνεργασία, ανταλλαγή πληροφοριών, επισκέψεις υπαλλήλων και εμπειρογνωμόνων στην Ουκρανία 50 000 EUR

β) β) Εργαστήρια, σεμινάρια, συνεδριάσεις επιστημονικού και τεχνικού χαρακτήρα 60 000 EUR

ΣΥΝΟΛΟ: 110 000 EUR/έτος

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Με νομική βάση.

4.1. Τίτλοι και παραπομπές

- Συνθήκη για την ίδρυση της Ευρωπαϊκής Κοινότητας, και ιδίως το άρθρο 170 παράγραφος 2 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο.

- Απόφαση αριθ. 1513/2002/EΚ του Ευρωπαϊκού Κοινοβουλίου και του Συμβουλίου της 27ης Ιουνίου 2002 για το έκτο πρόγραμμα πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό τη συμβολή στη δημιουργία του ευρωπαϊκού χώρου της έρευνας και στην καινοτομία (2002-2006).

5. ΠΕΡΙΓΡΑΦΗ ΚΑΙ ΑΙΤΙΟΛΟΓΙΑ

5.1. Αναγκαιότητα κοινοτικής παρέμβασης

Κρίνεται αναγκαία η παρέμβαση του κοινοτικού προϋπολογισμού γιατί η προβλεπόμενη συνεργασία εντάσσεται στην εκτέλεση του προγράμματος πλαισίου, και μάλιστα του αντίστοιχου κονδυλίου: συμμετοχή της Ουκρανίας σε ορισμένα ειδικά προγράμματα και διοικητικές δαπάνες της κοινοτικής πλευράς (συνεδριάσεις της μεικτής επιτροπής Κοινότητας-Ουκρανίας για επιστημονική και τεχνολογική συνεργασία, ανταλλαγή πληροφοριών, επισκέψεις κοινοτικών υπαλλήλων και εμπειρογνωμόνων στην Ουκρανία, διοργάνωση εργαστηρίων, σεμιναρίων, συνεδριάσεων επιστημονικού και τεχνικού χαρακτήρα στην Κοινότητα και την Ουκρανία).

5.1.1. Επιδιωκόμενοι στόχοι

Ο κύριος στόχος είναι να τονωθεί η συνεργασία Ε&ΤΑ μεταξύ Ευρωπαϊκής Κοινότητας και Ουκρανίας στα πεδία που καλύπτονται από το πρόγραμμα πλαίσιο.

- Σκοπός της συμφωνίας είναι να δοθεί στην Κοινότητα και την Ουκρανία η ευκαιρία να αντλήσουν οφέλη, με βάση την αρχή του αμοιβαίου οφέλους, από την επιστημονική και τεχνολογική πρόοδο που θα επιτευχθεί στο πλαίσιο των αμοιβαίων ερευνητικών τους προγραμμάτων, χάρη στη συμμετοχή της επιστημονικής κοινότητας και της βιομηχανίας της Ουκρανίας στα ερευνητικά έργα της Κοινότητας, αλλά και χάρη στην ανεξάρτητη και μη επιχορηγούμενη συμμετοχή οργανισμών που έχουν έδρα στην Κοινότητα σε ερευνητικά έργα της Ουκρανίας.

- Η επιστημονική κοινότητα, ο ιδιωτικός τομέας και το κοινωνικό σύνολο στην Κοινότητα και την Ουκρανία θα προσποριστούν τα οφέλη της δράσης χάρη στα άμεσα και έμμεσα αποτελέσματα της συνεργασίας.

5.1.2. Διάρκεια

Η συμφωνία ανανεώνεται για μια επιπλέον πενταετία, με δυνατότητα ανανέωσης κατόπιν κοινής συμφωνίας μεταξύ των μερών για περαιτέρω χρονικά διαστήματα πενταετούς διάρκειας.

5.2. Προβλεπόμενες δράσεις και τρόποι δημοσιονομικής παρέμβασης

5.2.1. Είδος της δαπάνης

Χρηματοδότηση κατά 100% (αποστολές υπαλλήλων της Επιτροπής και εμπειρογνωμόνων στην Ουκρανία. διοργάνωση εργαστηρίων, σεμιναρίων και συνεδριάσεων στην Κοινότητα και την Ουκρανία).

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Διοικητικές και τεχνικές δαπάνες λειτουργίας που περιλαμβάνονται στο Μέρος Β (για ολόκληρη την περίοδο προγραμματισμού)

6.1.1. Δαπάνες διαχείρισης της απόφασης (εκτίμηση)

Ενδεικτική κατανομή (ποσά σε εκατομ. EUR)

>ΘΕΣΗ ΠIΝΑΚΑ>

7. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

7.1. Σύστημα παρακολούθησης

Οι υπηρεσίες της Επιτροπής μεριμνούν για την τακτική παρακολούθηση των δράσεων που υλοποιούνται στο πλαίσιο της συμφωνίας συνεργασίας. Για την παρακολούθηση αυτή θα χρησιμοποιούνται πληροφορίες που θα συγκεντρώνονται με βάση τα δεδομένα των ειδικών προγραμμάτων των προγραμμάτων πλαισίων.

7.2. Συνολική αξιολόγηση της δράσης

Στο τέλος εκάστου έτους, οι υπηρεσίες της Επιτροπής θα αξιολογούν το σύνολο των δραστηριοτήτων συνεργασίας που υλοποιήθηκαν δυνάμει της συμφωνίας.

8. MEΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Πλήθος διοικητικοί και δημοσιονομικοί έλεγχοι προβλέπονται για κάθε στάδιο των δραστηριοτήτων συνεργασίας που υλοποιούνται στο πλαίσιο της συμφωνίας. Πρόκειται για τους εξής κυρίως ελέγχους:

- πριν από τις πληρωμές, έλεγχος των καταστάσεων δαπανών σε διάφορα επίπεδα.

- εσωτερικός λογιστικός έλεγχος από την υπηρεσία λογιστικού ελέγχου.

- έλεγχος από το Ελεγκτικό Συνέδριο της Ευρωπαϊκής Ένωσης